Γ.Σ. Καλλιθέα

Ο Γυμναστικός Σύλλογος Καλλιθέα είναι ελληνικός αθλητικός σύλλογος που εδρεύει στην Καλλιθέα Αττικής. Ιδρύθηκε το 1966 από τη συγχώνευση των ομάδων Έσπερος (1943), Ηρακλής (1949), Αθλητική Ένωση Καλλιθέας (1947), Καλλιθαϊκός (1926) και Πυρσός. Χρώματα του συλλόγου είναι το μπλε και το λευκό και έμβλημά του μία ασπίδα αρχαίου Έλληνα πολεμιστή και 5 κόκκινα αστέρια σε διαγώνια παράταξη. 

Εκτός από το τμήμα ποδοσφαίρου, από το 1985 διατηρεί επίσης τμήματα ενόργανης γυμναστικής και στίβου ενώ το 2020 εντάχθηκε και στον ηλεκτρονικό αθλητισμό (e-Sports).

Ιστορικά στοιχεία
Από τον Σεπτέμβριο του 1926 υπάρχουν αναφορές λειτουργίας ανεπίσημων ποδοσφαιρικών ομάδων της Καλλιθέας, με ονόματα παρόμοια (ή και ταυτόσημα) με εκείνα των ποδοσφαιρικών σωματείων που λειτούργησαν αργότερα επισήμως. Έτσι στις 12 Σεπτεμβρίου 1926 κάποιος Φοίνικας Καλλιθέας μετέβη στο Φάληρο, όπου αγωνίστηκε με τον τοπικό «Όμιλο», από τον οποίο ηττήθηκε με 2-0. Επίσης στις 12 και 26 Σεπτεμβρίου αναφέρονται αγώνες και άλλων ομάδων της περιοχής:Εις το εν Φαλήρω γήπεδον της «Αθλητικής Ενώσεως Τζιτζιφιών» εγένετο την προπαρελθούσαν Κυριακήν ο ποδοσφαιρικός αγών μεταξύ των ομάδων «ΑΕ Τζιτζιφιών» και «Ένωσις Συνοικισμού Περιστερίου». Νικήτρια ανεδείχθη η πρώτη με τέρματα 4-0... Εις το γήπεδον της Εσπερίας συναντήθηκαν την παρελθούσαν Κυριακήν η β΄ ομάς αυτής μετά της Καλλιθέας. Νικήτρια ανεδείχθη η πρώτη με τέρματα 1-0. Επίσης, εις το αυτό γήπεδον συνηντήθη την Κυριακήν η ομάς του Καλλιθαϊκού μετά της του Ηρακλέους (Αθηνών). Η τελευταία ήτο ενισχυμένη δια παικτών του συλλόγου «Λένορμαν», ανεδείχθη δε νικήτρια με 3-0.Την ίδια περίοδο 1926-27 αναφέρονται οι εφήμερες ομάδες: «Ένωσις Χαροκόπου», «Γκλόρια Καλλιθέας», «Αχιλλεύς Παλ. Σφαγείων», «Αναγέννησις Καλλιθέας», «Ολυμπιακός Καλλιθέας».

Ο «Καλλιθαϊκός Όμιλος Φιλάθλων» ιδρύθηκε το 1926 και ήταν η μοναδική ομάδα από τις πέντε που συγχωνεύθηκαν και δημιούργησαν τον Γ.Σ. Καλλιθέα που υπήρχε προπολεμικά. Ο Καλλιθαϊκός εντάχθηκε τον Οκτώβριο του 1926 στον ανεπίσημο «Σύνδεσμο Ποδοσφαιρικών Σωματείων Πειραιώς» και στη συνέχεια, μαζί με όλα τα μέλη του συνδέσμου αυτού, στη Β΄ κατηγορία της Ε.Π.Σ. Πειραιώς για την περίοδο 1926-27. Στην Ε.Π.Σ. Πειραιώς ο Καλλιθαϊκός αγωνίστηκε μία μόνο περίοδο, ενώ μία επίσης, την τελευταία προπολεμική περίοδο 1939-40, αγωνίστηκε στη Γ' κατηγορία της Ε.Π.Σ. Αθηνών. Μεταπολεμικά, τις περιόδους 1945-46 και 1946-47, ο Καλλιθαϊκός πήρε μέρος στο πρωτάθλημα Γ' κατηγορίας Ε.Π.Σ.Α, του οποίου το 1947 αναδείχθηκε πρωταθλητής και προβιβάστηκε στη Β' Ε.Π.Σ.Α., όπου αγωνιζόταν ήδη ο Έσπερος. Ο Καλλιθαϊκός αγωνίστηκε στη Β' κατηγορία Ε.Π.Σ.Α. από το 1947 μέχρι το 1955. Στην κατηγορία αυτή συνυπήρχε από την περίοδο 1950-51 με τον Ηρακλή Καλλιθέας. Μετά το 1955 ο Καλλιθαϊκός παρήκμασε αγωνιστικά.
Ο «Έσπερος» ιδρύθηκε το 1943 και δεν υπάρχουν στοιχεία για να πιθανολογηθεί ότι είναι απόγονος της πιο πάνω «Εσπερία» του 1926. Ο Έσπερος αγωνίστηκε σε όλα τα μεταπολεμικά πρωταθλήματα Αθηνών μέχρι τη συγχώνευση του 1966. Αναδείχθηκε πρωταθλητής Γ' κατηγορίας Ε.Π.Σ.Α. την περίοδο 1944-45, πρωταθλητής Β' κατηγορίας Ε.Π.Σ.Α. τις περιόδους 1945-46, 1947-48 και 1951-52, ενώ για τρεις περιόδους (1948-49, 1949-50 και 1954-55) έλαβε μέρος στην Α' κατηγορία Ε.Π.Σ.Α., που ήταν τότε (μέχρι τη θέσπιση των εθνικών κατηγοριών) η ανώτατη ιεραρχικά κατηγορία.
Ο «Ηρακλής» ιδρύθηκε το καλοκαίρι του 1949 από τη συγχώνευση του επίσημου συλλόγου «Αγιελεουσιακός» (που αγωνίστηκε την περίοδο 1948-49 στη Γ' κατηγορία Ε.Π.Σ.Α) με τον ανεπίσημο σύλλογο «Αθλητική Ένωση Αγίας Ελεούσας». Ως διάδοχος του «Αγιελεουσιακού», ο Ηρακλής Καλλιθέας άρχισε την αγωνιστική του σταδιοδρομία την περίοδο 1949-50 στη Γ' κατηγορία Ε.Π.Σ.Α., όπου κατέλαβε την 4η θέση και προβιβάστηκε στη Β' Ε.Π.Σ.Α. Ο Ηρακλής αγωνίστηκε στην κατηγορία αυτή, μαζί με τον Καλλιθαϊκό, μέχρι το 1955. Την περίοδο 1955-56 ο Ηρακλής αναδείχθηκε πρωταθλητής Γ' Ε.Π.Σ.Α. και προβιβάστηκε στην Α2' Ε.Π.Σ.Α. «Έσπερος» και «Ηρακλής» συνυπήρξαν στην Α2' Ε.Π.Σ.Α., τη δεύτερη τότε ιεραρχικά κατηγορία, τις περιόδους 1956-57, 1957-58 και 1958-59. Συνυπήρξαν στην Α2' Ε.Π.Σ.Α. και τις περιόδους 1959-60 και 1960-61, αλλά τώρα, με τη θέσπιση της Α' Εθνικής κατηγορίας το 1959, η Α2' Ε.Π.Σ.Α. είχε υποβαθμιστεί πια σε τρίτη ιεραρχικά κατηγορία, ενώ θα υποβαθμιζόταν ακόμη περισσότερο από την περίοδο 1962-63 με τη θέσπιση της μόνιμης Β' Εθνικής κατηγορίας. Στα υποβαθμισμένα λοιπόν αθηναϊκά πρωταθλήματα των αρχών της δεκαετίας του 1960, ο Έσπερος βρέθηκε μια κατηγορία πάνω από τον Ηρακλή τις περιόδους 1961-62 και 1962-63. Οι δύο ομάδες συνυπήρξαν στην Α1' Ε.Π.Σ.Α (4η ιεραρχικά κατηγορία) την περίοδο 1963-64,, ενώ τις δύο τελευταίες περιόδους πριν από τη συγχώνευση (1964-65 και 1965-66) ο Ηρακλής υποσκέλισε τον Έσπερο κατά μία κατηγορία.
Η «Αθλητική Ένωσις Καλλιθέας» ιδρύθηκε το 1947. Την περίοδο 1949-50 αναδείχθηκε πρωταθλήτρια της Δοκίμου κατηγορίας και εντάχθηκε στη Γ' κατηγορία Ε.Π.Σ.Α., την 4η ιεραρχικά κατηγορία, στην οποία αγωνίστηκε τις περιόδους 1950-51, 1951-52,, 1952-53 1953-54, 1954-55, 1955-56, 1956-57, 1957-58 και 1958-59, όταν πια η Γ' Ε.Π.Σ.Α. είχε γίνει η 6η ιεραρχικά κατηγορία. Το 1959 η Α.Ε. Καλλιθέας προβιβάστηκε στην Β2' κατηγορία Ε.Π.Σ.Α (5η ιεραρχικά κατηγορία), στην οποία αγωνίστηκε τις περιόδους 1959-60 και 1960-61. Με τις διαδοχικές αναδιαρθρώσεις των κατηγοριών, ως αποτέλεσμα της προώθησης αρκετών ομάδων της ΕΠ.Σ.Α. στην Α' και τη Β' Εθνική κατηγορία, η Α.Ε. Καλλιθέας αγωνίστηκε την περίοδο 1961-62 στη Β1' κατηγορία Ε.Π.Σ.Α. (5η ιεραρχικά κατηγορία),, τις περιόδους 1962-63, 1963-64 και 1964-65 στην Α2' κατηγορία Ε.Π.Σ.Α. (5η ιεραρχικά κατηγορία), και την περίοδο 1965-66 στην Α1' κατηγορία Ε.Π.Σ.Α. (4η ιεραρχικά κατηγορία),. Τις δύο τελευταίες χρονιές η Α.Ε. Καλλιθέας αγωνίστηκε στην ίδια κατηγορία με τον Έσπερο. Από την Αθλητική Ένωση Καλλιθέας αναδείχθηκε ο μετέπειτα σπουδαίος τερματοφύλακας Τάκης Οικονομόπουλος.
Ο «Πυρσός», ιδρύθηκε αρχικά το 1955 και έδρευε στη συνοικία Παλαιά Σφαγεία της Καλλιθέας. Διαλύθηκε το 1957 και επανασυστάθηκε το 1959. Το 1961 κατέκτησε τον τίτλο της Δ΄ κατηγορίας Ε.Π.Σ.Α. και μέχρι και την προσχώρησή του στη συγχώνευση  αγωνιζόταν στις μικρές κατηγορίες της Ε.Π.Σ. Αθηνών.

Ίδρυση Γ.Σ. Καλλιθέα 
Το 1966, έπειτα από πρωτοβουλία του Εσπέρου, που είχε ξεκινήσει από τα προηγούμενα χρόνια, και υπό την καθοριστική συμβολή του τότε Δημάρχου της Καλλιθέας Ι. Γάλλου, οι τέσσερις ομάδες (Έσπερος, Ηρακλής, Καλλιθαϊκός, Αθλητική Ένωση Καλλιθέας) συγχωνεύθηκαν και δημιούργησαν τον «Γυμναστικό Σύλλογο Καλλιθέα», με έδρα το γήπεδο Εσπέρου. Άμεσα συγκροτήθηκε και το Διοικητικό Συμβούλιο της νέας ομάδος, στελεχωμένο με παράγοντες και από τα τέσσερα προ της συγχώνευσης σωματεία και εκλέγοντας παμψηφεί για Πρόεδρο τον Σπύρο Κερκύρα, τον κατά την προηγούμενη οκταετία πρόεδρο του Ηρακλή Καλλιθέας.  

Τελικά, την επόμενη χρονιά προσχώρησε στη συγχώνευση και ο Πυρσός. Την τελευταία στιγμή υπαναχώρησε της συγχώνευσης ο «Φοίνιξ», ο οποίος μάλιστα κατόρθωσε στην πρώτη επίσημη αναμέτρηση σε αγώνα κυπέλλου Ελλάδας, να κερδίσει τον Γ.Σ. Καλλιθέα με γκολ του Μουριάδη. Επίσης, εκτός της συγχώνευσης παρέμεινε η «Αθλητική Ένωση Κεντρικού Φαλήρου», ο σημερινός «Α.Ο.Κ. Φαλήρου» και απόγονος του παλαιού σωματείου «Αιολικός Τζιτζιφιών».

1. Ύστερα από μακροχρόνια διαδικασία (πρωτοβουλίες του τότε αλλά και του προηγούμενου δημάρχου, δημόσιος διάλογος στον τοπικό τύπο κλπ.), οι εκπρόσωποι  τριών σωματείων (ΗΡΑΚΛΗΣ, ΑΕ. ΚΑΛΛΙΘΕΑΣ, ΕΣΠΕΡΟΣ) συμφώνησαν ενυπόγραφα στη συνένωση στις 20 Μαΐου 1966. 

2. Ύστερα από αυτό, ο δήμαρχος Γάλλος κάλεσε σε σύσκεψη όλα τα επτά σωματεία στις 16 Ιουνίου 1966. Στα επτά αυτά σωματεία, πέρα από τα τρία που προαναφέρθηκαν, περιλαμβάνονταν ο ΦΟΙΝΙΚΑΣ, ο ΚΑΛΛΙΘΑΪΚΟΣ, ο ΠΥΡΣΟΣ και η ΑΕ ΑΓΙΟΥ ΝΙΚΟΛΑΟΥ, όπου τα τρία τελευταία βρίσκονταν σε πολύ χαμηλές κατηγορίες και ουσιαστικά δεν συνεισέφεραν ποδοσφαιριστές. Ωστόσο ο ΚΑΛΛΙΘΑΪΚΟΣ (ίδρυση 1926) ήταν το αρχαιότερο σωματείο της πόλης και συνεισέφερε στην αρχή διοικητικούς παράγοντες. Χαρακτηριστικό είναι ότι την τρίτη χρονιά 1968-69, χρονιά της ανόδου στη Β’ Εθνική, ο πρόεδρος και ο γεν. γραμματέας του Γ.Σ. ΚΑΛΛΙΘΕΑ (Σταυρόπουλος και Καπακουλάκης) προέρχονταν από τον ΚΑΛΛΙΘΑΪΚΟ. 

3. Στις 16 Ιουνίου 1966, ύστερα από την πιο πάνω πρόσκληση του δημάρχου, πέντε σωματεία (ΕΣΠΕΡΟΣ, ΗΡΑΚΛΗΣ, ΑΕ. ΚΑΛΛΙΘΕΑΣ, ΦΟΙΝΙΚΑΣ, ΚΑΛΛΙΘΑΪΚΟΣ) αποφάσισαν τη συγχώνευση και υπέγραψαν σχετικό πρακτικό. Αργότερα ο ΦΟΙΝΙΚΑΣ υπαναχώρησε. 

4. Θα συγχωνεύονταν λοιπόν τέσσερις: τρία σωματεία (ΗΡΑΚΛΗΣ, ΑΕ. ΚΑΛΛΙΘΕΑΣ, ΚΑΛΛΙΘΑΪΚΟΣ) και το ποδοσφαιρικό τμήμα του ΕΣΠΕΡΟΥ, ο οποίος θα συνέχιζε να υπάρχει ως σωματείο αθλοπαιδιών (μπάσκετ και βόλεϊ). Τη χρονιά εκείνη ο ΗΡΑΚΛΗΣ αγωνιζόταν μια κατηγορία πάνω από την ΑΕ ΚΑΛΛΙΘΕΑΣ και τον ΕΣΠΕΡΟ. Προτάθηκε από τον ΕΣΠΕΡΟ (αντιπρόεδρος Δημ. Χιουρέας) και συμφώνησαν όλοι, να γίνει η συγχώνευση πάνω στο καταστατικό του ΗΡΑΚΛΗ. Θα εγγράφονταν στον ΗΡΑΚΛΗ 30 μέλη από καθένα από τα τρία άλλα σωματεία. Τα μέλη αυτά, μαζί με 30 ενεργά μέλη του ΗΡΑΚΛΗ, 120 συνολικά, θα συγκροτούσαν την ετήσια τακτική γενική συνέλευση του ΗΡΑΚΛΗ, η οποία θα αποφάσιζε:

(α) Την έγκριση της συγχώνευσης της ΑΕ ΚΑΛΛΙΘΕΑΣ και του ΚΑΛΛΙΘΑΪΚΟΥ στον ΗΡΑΚΛΗ καθώς και την απορρόφηση του ποδοσφαιρικού τμήματος του ΕΣΠΕΡΟΥ.

(β) Την αλλαγή του καταστατικού του ΗΡΑΚΛΗ με μετονομασία του συλλόγου σε Γ.Σ. ΚΑΛΛΙΘΕΑ και 

(γ) Την εκλογή νέου διοικητικού συμβουλίου, συγκροτούμενου από ίσο αριθμό μελών προερχόμενων από καθένα από τα τέσσερα σωματεία. 

5. Αυτή η γενική συνέλευση πρέπει να έγινε γύρω στις 10 Αυγούστου 1966, γιατί σε δημοσίευμα της «Αθλητικής Ηχούς» στις 14 Αυγούστου διαβάζουμε: «Το νέο σωματείο, που παίρνει οριστικά την ονομασία «ΚΑΛΛΙΘΕΑ», προχώρησε αυτές τις ημέρες σε αρχαιρεσίες για την ανάδειξη του νέου Δ.Σ.». 

6. Σύμφωνα με το δημοσίευμα, το πρώτο Δ.Σ. (το οποίο ήταν 11μελές, αφού έτσι προέβλεπε το καταστατικό του ΗΡΑΚΛΗ) το αποτέλεσαν οι παρακάτω:

 Πρόεδρος Κερκύρας Σ. (ΗΡΑΚΛΗ),
 αντιπρόεδρος Σταυρόπουλος Ν. (ΚΑΛΛΙΘΑΪΚΟΥ), 
 γεν. γραμματέας Χριστόπουλος Ν. (ΕΣΠΕΡΟΥ), 
 ειδ. γραμματέας Αφεντουλίδης Γ. (ΚΑΛΛΙΘΑΪΚΟΥ), 
 ταμίας Αναγνώστου Μ. (ΗΡΑΚΛΗ),
 έφορος Καρακασίδης Σ. (ΑΕ ΚΑΛΛΙΘΕΑΣ), 
 γεν. αρχηγός Δεδούσης Β. (ΑΕ ΚΑΛΛΙΘΕΑΣ), 
 σύμβουλοι οι Χιουρέας Δ. (ΕΣΠΕΡΟΥ), Κεφάκης Α. (ΗΡΑΚΛΗ), Ανδριάς Β. (ΚΑΛΛΙΘΑΪΚΟΥ), Γρηγορόπουλος Γ. (ΕΣΠΕΡΟΥ)

7. Η υποβολή αρμοδίως και η έγκριση του νέου καταστατικού από το Πρωτοδικείο με μετονομασία του ΗΡΑΚΛΗ σε Γ.Σ. ΚΑΛΛΙΘΕΑ προφανώς πήρε χρόνο, κάποιους μήνες. Οι ομάδες είχαν ήδη δηλώσει συμμετοχή με τα ονόματά τους στα πρωταθλήματα στα οποία ανήκαν. Έτσι ο ΕΣΠΕΡΟΣ και η ΑΕ ΚΑΛΛΙΘΕΑΣ πήραν μέρος για τελευταία φορά στο πρωτάθλημα Α1’ κατηγορίας Αθηνών την περίοδο 1966-67 με τις ομάδες των νέων, αφού είχαν παραχωρήσει τους καλούς ποδοσφαιριστές τους στον ΗΡΑΚΛΗ. Αν και ο Σύλλογος δεν είχε μετατραπεί ακόμα -τυπικά τουλάχιστον- σε Γ.Σ. ΚΑΛΛΙΘΕΑ, η ιαχή «ΚΑΛΛΙΘΕΑ» ήταν που ακουγόταν στο γήπεδο, υποδηλώνοντας, πως η συγχώνευση αποτελούσε πλέον κοινό τόπο στην συνείδηση των φιλάθλων. 

8. Τυπικά λοιπόν ημερομηνία ίδρυσης του Γ.Σ. ΚΑΛΛΙΘΕΑ, δηλαδή της μετονομασίας του Α.Ο. ΗΡΑΚΛΗΣ, είναι η ημερομηνία της έγκρισης από το Πρωτοδικείο της τροποποίησης του καταστατικού του ΗΡΑΚΛΗ. Αυτή η ημερομηνία τοποθετείται στα τέλη του 1966 ή αρχές του 1967. Αν δεν αναφέρεται στο παρόν ή σε παλαιότερα καταστατικά του Γ.Σ. ΚΑΛΛΙΘΕΑ, λογικά είναι δυνατό να βρεθεί στο Πρωτοδικείο, όπου έχει καταχωρηθεί.

9. Προς το τέλος εκείνης της ποδοσφαιρικής χρονιάς, στις 21 Απριλίου 1967, έγινε το στρατιωτικό πραξικόπημα. Μετά το τέλος της αγωνιστικής περιόδου η Γενική Γραμματεία Αθλητισμού προχώρησε σε μια σειρά από υποχρεωτικές συγχωνεύσεις, σε πόλεις που είχαν πολλές ομάδες. Έτσι η ΚΑΛΟΓΡΕΖΑ, η ΣΑΦΡΑΜΠΟΛΗ και άλλες ομάδες της Νέας Ιωνίας ενώθηκαν στον ΙΚΑΡΟ ΝΕΑΣ ΙΩΝΙΑΣ, ενώ κάποιες ομάδες του Αιγάλεω ενώθηκαν στον ΘΕΜΙΣΤΟΚΛΗ ΑΙΓΑΛΕΩ. Στο ίδιο πλαίσιο, επιβλήθηκε η συγχώνευση του ΠΥΡΣΟΥ ΠΑΛΑΙΩΝ ΣΦΑΓΕΙΩΝ στον Γ.Σ. ΚΑΛΛΙΘΕΑ ως πέμπτου μέλους, ενώ ο ΦΟΙΝΙΚΑΣ γλίτωσε την υποχρεωτική συγχώνευση στον Γ.Σ. ΚΑΛΛΙΘΕΑ λόγω ονόματος και εμβλήματος, αφού το αναγεννώμενο από τις στάχτες του πουλί ήταν το έμβλημα όχι μόνο του ΦΟΙΝΙΚΑ ΚΑΛΛΙΘΕΑΣ αλλά και της Χούντας.

Τμήμα ποδοσφαίρου 

}

Ο Γ.Σ. Καλλιθέα έπειτα την ίδρυσή του εντάχθηκε στην Ε.Π.Σ. Αθηνών και ξεκίνησε την αγωνιστική του πορεία την περίοδο 1966-67 από την Α' κατηγορία Ε.Π.Σ.Α. Η νεοσύστατη ομάδα κληρονόμησε αυτή τη θέση, όσο και μεγάλο μέρος του έμψυχου δυναμικού της, από το αγωνιστικά ισχυρότερο σωματείο πρό της συγχωνεύσεως, τον Ηρακλή Καλλιθέας. Έτσι, στην παρθενική του συμμετοχή ο Σύλλογος τερμάτισε στην 3η θέση, όπως και την επόμενη περίοδο 1967-68. Στην τρίτη συμμετοχή του στην Α'  Ε.Π.Σ.Α. την περίοδο 1968-69, ο Γ.Σ. Καλλιθέα κατέκτησε το πρωτάθλημα Β΄ Ομίλου και κατόπιν επικράτησε του Α.Ο. Κορωπίου με 3-1 στο γήπεδο Ζωγράφου και αναδείχθηκε Υπερπρωταθλητής Αθηνών. Στη συνέχεια συμμετείχε στον νότιο όμιλο του Πανελλήνιου Ερασιτεχνικού Πρωταθλήματος όπου ισοβάθμησε στη 2η θέση με τον Α.Ο. Κορωπίου, τον οποίο συνάντησε εκ νέου στο μπαράζ ανόδου στη Χαλκίδα στις 21 Ιουνίου 1969 και επικρατώντας με 1-0 στην παράταση προβιβάστηκε στη Β' Εθνική. 

Η νίκη και η άνοδος επί του Κορωπίου,  εκτός από ορόσημο για την σταδιακή καθιέρωση του Συλλόγου στις διαχρονικές δυνάμεις του Αθηναϊκού ποδοσφαίρου, ήταν και μία σημαντική εξέλιξη στο ευρύτερο αθλητικό τοπίο της δικτατορικής Ελλάδας. Θεωρήθηκε ράπισμα στην σχεδιαζόμενη αναμόρφωση του ποδοσφαιρικού χάρτη, που προωθούσε ο Γενικός Γραμματέας Αθλητισμού της Χούντας Κ. Ασλανίδης. Το σχέδιο Ασλανίδη περιελάμβανε την, δια της συγχωνεύσεως, εξαφάνιση μη φιλικών προς το καθεστώς Συλλόγων, καθώς και την ενίσχυση πολλών Συλλόγων, που συνδέονταν άμεσα ή έμμεσα με το καθεστώς, όπως ήταν τότε ο Α.Ο. Κορωπίου. Μάλιστα, σε ηχογραφημένο μήνυμα, που εξέπεμψε εκείνη την περίοδο το ραδιόφωνο του BBC, η άνοδος της Καλλιθέας χαρακτηρίστηκε ως «η πρώτη ήττα της Χούντας». 

Ο Γ.Σ. Καλλιθέα αγωνίστηκε για πρώτη φορά στην Β' Εθνική για 6 χρονιές. Αρχικά, τις περιόδους 1969-70 και 1970-71 τερμάτισε στην 4η θέση αντίστοιχα, την περίοδο 1971-72 στην 5η θέση, την περίοδο 1972-73 στην 6η θέση και την περίοδο 1973-74 στην 14η θέση της βαθμολογίας. Την περίοδο 1974-75 ο Γ.Σ. Καλλιθέα τερμάτισε επί 20 ομάδων στη 13η θέση του 1ου ομίλου της Β' Εθνικής, αλλά υποβιβάστηκε λόγω μείωσης των ομίλων της Β' Εθνικής από τρεις σε δύο από την επόμενη περίοδο. 

Στο κλείσιμο αυτού του πρώτού της κύκλου στη Β' Εθνική, η Καλλιθέα είχε πλέον καταστεί μία από τις εμπορικότερες ομάδες της κατηγορίας και εκ των λαοφιλέστερων στο λεκανοπέδιο, υποσκελίζοντας πολλές φορές σε προσέλευση τον Πανιώνιο, στο γήπεδο του οποίου αγωνιζόταν μέχρι να εγκαινιαστεί το Ελ Πάσο, το 1972. Η δυναμική της συγχώνευσης φαίνεται πως απάντησε άμεσα στην ανάγκη μίας μεγάλης μερίδας φιλάθλων του τέταρτου πιο πολυπληθούς δήμου του λεκανοπεδίου για ένα αξιόλογο ποδοσφαιρικό μέγεθος στην περιοχή. Επίσης, ένα εξαιρετικό σύνολο ποδοσφαιριστών, που μεταξύ άλλων αποτελείτο από τους Μαξούρη, Δορκοφίκη, Ερμείδη, Λαζάρου, Κερκύρα, Μιχελή καθώς και το ρέκορντμαν συμμετοχών της Καλλιθέας και τότε αρχηγό Θέμη Ντούλα, συνέβαλε σημαντικά στη δημοτικότητα του Συλλόγου κατά το πρώτο μισό της δεκαετίας του 1970. Εκείνα τα χρόνια δόθηκε από τους οπαδούς στην ομάδα και το παρατσούκλι «England», εξαιτίας της ομοιότητας, που είχε η φανέλα της Καλλιθέας με την αντίστοιχη της Εθνικής Αγγλίας.   

Την επόμενη περίοδο 1975-76, ο Γ.Σ. Καλλιθέα αγωνίστηκε στην Α' κατηγορία  Ε.Π.Σ.Α κατακτώντας το πρωτάθλημα Α΄ Ομίλου και κατόπιν, επικρατώντας του Α.Ο.Ν. Αργυρούπολης με 3-0 αναδείχθηκε Υπερπρωταθλητής Αθηνών. Στη συνέχεια πήρε μέρος στο Πανελλήνιο Ερασιτεχνικό Πρωτάθλημα, όπου τερμάτισε στην πρώτη θέση του 7ου ομίλου μπροστά από τον διεκδικητή Φοίβο Κρεμαστής Ρόδου και επανήλθε στη Β' Εθνική κατηγορία, ύστερα από απουσία μιας χρονιάς.   

Ακολούθησε η δεύτερη εξαετία του Γ.Σ. Καλλιθέα στη Β' Εθνική από το 1976 μέχρι το 1982. Πλέον το πρωτάθλημα της Β' Εθνικής διεξαγόταν σε δύο ομίλους (βόρειο και νότιο) και ο Γ.Σ. Καλλιθέα τερμάτισε αντίστοιχα στην 9η, 4η, 8η, 6η και 6η θέση του νοτίου ομίλου. Την περίοδο 1981-82 ο Γ.Σ. Καλλιθέα τερμάτισε επί 20 ομάδων στη 19η θέση του νοτίου ομίλου της Β' Εθνικής  και υποβιβάστηκε στη Γ' Εθνική, η οποία θα λειτουργούσε επίσημα για πρώτη φορά από την επόμενη περίοδο.

Ακολούθησε η πρώτη πενταετία στη νεοσύστατη τότε Γ' Εθνική. Αρχικά, την περίοδο 1982-83 στη Γ' Εθνική ενός ομίλου, ο Γ.Σ. Καλλιθέα πάλεψε με τον Εδεσσαϊκό, αλλά τελικά τερμάτισε στη 2η θέση και δεν προβιβάστηκε. Τις επόμενες δυο χρονιές, 1983-84 και 1984-85, τερμάτισε αντίστοιχα στην 7η και 5η θέση του νοτίου ομίλου της Γ' Εθνικής και στη συνέχεια, ο Γ.Σ. Καλλιθέα χρειάστηκε να βρεθεί δύο διαδοχικές χρονιές σε θέση προβιβασμού, προκειμένου να κερδίσει την άνοδο στη Β' Εθνική. Την περίοδο 1985-86 τερμάτισε στην 1η θέση αλλά της αφαιρέθηκαν 9 βαθμοί στην υπόθεση του ποδοσφαιριστή Σύρτη, με αποτέλεσμα να οδηγηθεί στην 3η θέση. Την περίοδο 1986-87 ο Γ.Σ. Καλλιθέα τερμάτισε στη 2η θέση του νοτίου ομίλου της Γ' Εθνικής και προβιβάστηκε ως δευτεραθλήτρια στη Β' Εθνική μαζί με τον πρωταθλητή Α.Ο. Χαλκίδα. 

Ακολούθησαν τρία δύσκολα χρόνια στη Β' Εθνική του ενός πια ομίλου. Αρχικά, την περίοδο 1987-88 τερμάτισε στην 14η θέση επί 18 ομάδων, δηλαδή πάνω ακριβώς από τη ζώνη του υποβιβασμού. Την επόμενη χρονιά τερμάτισε προτελευταία (17η), αλλά με τροποποίηση της προκήρυξης οι τρεις τελευταίοι της Β' Εθνικής (Παναχαϊκή, Γ.Σ. Καλλιθέα, Α.Ο. Καβάλα) και οι τρεις δεύτεροι της Γ' Εθνικής (Φ.Σ. Κοζάνη, Αναγέννηση Άρτας, Ηρόδοτος Ν. Αλικαρνασσού) αγωνίστηκαν σε όμιλο διαβάθμισης με κερδισμένους τους Γ.Σ. Καλλιθέα και Παναχαϊκή. Τέλος, την περίοδο 1989-90 τερμάτισε προτελευταίος επί 18 ομάδων στη 16η θέση και υποβιβάστηκε στη Γ' Εθνική. 

Στη συνέχεια αγωνίστηκε για τρεις χρονιές στον νότιο όμιλο της Γ' Εθνικής. Την περίοδο 1990-91 τερμάτισε 7η, την περίοδο 1991-92 τερμάτισε 10η και τέλος, την περίοδο 1992-93 ο Γ.Σ. Καλλιθέα αναδείχτηκε πρωταθλητής και προβιβάστηκε στη Β' Εθνική, όπου αγωνίστηκε προσωρινά την επόμενη περίοδο 1993-94 και τερματίζοντας τελευταίος στην 18η θέση υποβιβάστηκε και πάλι στη Γ' Εθνική κατηγορία. Ακολούθησε νέα τριετία του Γ.Σ. Καλλιθέα στη Γ' Εθνική, όπου αρχικά την περίοδο 1994-95 τερμάτισε στην 4η θέση, ακολούθως την περίοδο 1995-96 τερμάτισε στην 10η θέση και τέλος, την περίοδο 1996-97 τερμάτισε στη 2η θέση πίσω από τον Εθνικό Αστέρα και προβιβάστηκε μαζί του στη Β' Εθνική, 

Τα επόμενα πέντε χρόνια αγωνίστηκε στη Β' Εθνική του ενός ομίλου. Τερμάτισε στην 10η θέση το 1997-98, στην 5η θέση το 1998-99, στην 10η θέση το 1999-00 και στην 8η θέση τo 2000-01. Τελικά, την περίοδο 2001-02 ο Γ.Σ. Καλλιθέα τερμάτισε στην 2η θέση στον ενιαίο όμιλο της Β' Εθνικής, πίσω από τον Π.Α.Σ. Γιάννινα και μπροστά από την Προοδευτική και προβιβάστηκε μαζί τους ως δευτεραθλητής στην Α' Εθνική κατηγορία, για πρώτη φορά στην ιστορία του. Ο Γ.Σ. Καλλιθέα αγωνίστηκε στην Α' Εθνική κατηγορία των 16 ομάδων για τέσσερις περιόδους, όπου αρχικά την περίοδο 2002-03 τερμάτισε στη 13η θέση, την περίοδο 2003-04 στη 12η θέση και την περίοδο 2004-05 στην 9η θέση της βαθμολογίας. Τέλος, την περίοδο 2005-06 τερμάτισε προτελευταίος στη 15η θέση και υποβιβάστηκε στη Β' Εθνική κατηγορία. Ακολούθησε μια τριετία στον ενιαίο όμιλο της Β' Εθνικής των 18 ομάδων, όπου αρχικά την περίοδο 2006-07 τερμάτισε στην 7η θέση και την περίοδο 2007-08 στην 6η θέση της βαθμολογίας. Την περίοδο 2008-09 τερμάτισε προτελευταίος στην 17η θέση και υποβιβάστηκε προσωρινά στη Γ' Εθνική κατηγορία, καθώς την επόμενη περίοδο 2009-10 αναδείχθηκε πρωταθλητής του νοτίου ομίλου της Γ' Εθνικής και επέστρεψε αμέσως στη Β' Εθνική κατηγορία, όπου και θα καθιερωθεί για τις επόμενες 8 χρονιές μέχρι και το 2018.

Αρχικά, τις επόμενες επτά περιόδους ο Γ.Σ. Καλλιθέα αγωνίστηκε στη Β' Εθνική διεκδικώντας είτε τον προβιβασμό είτε τη σωτηρία του. Έτσι, την περίοδο 2010-11 τερμάτισε τελευταίος στη 18η θέση, αλλά παρέμεινε αφού υποβιβάστηκαν άλλες ομάδες στο σκάνδαλο των πλαστών δικαιολογητικών. Αντίθετα, την επόμενη περίοδο 2011-12 διεκδίκησε με αξιώσεις τον προβιβασμό του στην Α' Εθνική, τερματίζοντας στην 3η θέση της κανονικής περιόδου και μπαίνοντας με μπόνους δύο βαθμών στα πλέη-οφ. Εκεί όμως τερμάτισε δεύτερη πίσω από τον Α.Ο. Πλατανιά Χανίων, πέφτοντας θύμα ενός αν μη τι άλλο περίεργου προγράμματος, όπου σε όμιλο τεσσάρων ομάδων η ομάδα που είχε τερματίσει στην ψηλότερη θέση κατά την κανονική περίοδο υποχρεώθηκε να δώσει διαδοχικά και τους τρεις εκτός έδρας αγώνες της μέσα σε οκτώ μέρες, Τετάρτη-Κυριακή-Τετάρτη σε Χανιά-Μυτιλήνη-Πάτρα αντίστοιχα. Την περίοδο 2012-13 τερμάτισε στη 13η θέση στην «ξεχειλωμένη» Β' Εθνική των 21 ομάδων. Την περίοδο 2013-14, τερμάτισε στην 7η θέση του «μικρού» νοτίου ομίλου της Β' Εθνικής των 14 ομάδων. Την περίοδο 2014-15 τερμάτισε στην 8η θέση επί 13 ομάδων του νοτίου ομίλου, αλλά τώρα η προκήρυξη του πρωταθλήματος της Β' Εθνικής την υποχρέωνε σε αγώνες διαβάθμισης ενόψει της επανόδου από την επόμενη περίοδο στον ενιαίο όμιλο της Β' Εθνικής, μέσω και των οποίων κατόρθωσε να παραμείνει την ύστατη στιγμή. Τέλος, τις περιόδους 2015-16 και 2016-17 τερμάτισε στην 7η θέση και 14η θέση του ενιαίου ομίλου Β' Εθνικής των 18 ομάδων αντίστοιχα. Την περίοδο 2017-18 και κατά το 52ο έτος της ιστορίας του, ο Γ.Σ. Καλλιθέα αγωνίστηκε για 32η φορά στην Β' Εθνική κατηγορία, όποτε και υποβιβάστηκε στην ερασιτεχνική πλέον, Γ' Εθνική κατηγορία. Από τα υπόλοιπα 20 χρόνια της ιστορίας του, 4 αγωνίστηκε στην Α' Εθνική (2002-2006), 12 στη Γ' Εθνική (1982-1987, 1990-1993, 1994-1997 και 2009-2010) και 4 (1966-1969, 1975-1976) στην Α' Ε.Π.Σ. Αθηνών. 

Στα επαγγελματικά πρωταθλήματα της Α' Εθνικής και Β' Εθνικής κατηγορίας και της επαγγελματικής τότε Γ' Εθνικής αγωνίστηκε με την επαγγελματική επωνυμία «Γ.Σ. Καλλιθέα ΠΑΕ», η οποία έπαψε να υφίσταται από το 2018 και τον υποβιβασμό του Γ.Σ. Καλλιθέα στο ερασιτεχνικό πρωτάθλημα της Γ' Εθνικής.

Την αγωνιστική περίοδο (2018-19) αγωνίστηκε στο ερασιτεχνικό πρωτάθλημα της Γ' Εθνικής ερασιτεχνικής κατηγορίας, συμμετέχοντας στον 7ο όμιλο των συνολικά 12 ομάδων. Τερμάτισε 7η όπου και σώθηκε τελευταία αγωνιστική.

Την αγωνιστική περίοδο (2019-20) αγωνίστηκε στο ερασιτεχνικό πρωτάθλημα της Γ' Εθνικής ερασιτεχνικής κατηγορίας, συμμετέχοντας στον 5ο όμιλο των συνολικά 14 ομάδων. Έκανε μια καταπληκτική πορεία, τερμάτισε 1η (λόγω διακοπής του πρωταθλήματος) και τελικά πέτυχε την άνοδο στην Football league 2020-21, μετά από δύο χρόνια απουσίας από τις επαγγελματικές κατηγορίες.

Την ποδοσφαιρική σεζόν (2020-21) η Καλλιθέα έλαβε μέρος στο Νότιο Όμιλο της τρίτης τη τάξει κατηγορίας, Football League. Διέγραψε μία εξαιρετική πορεία ευρισκόμενη σταθερά στις τρεις πρώτες θέσεις της βαθμολογίας από την αρχή του πρωταθλήματος, έχοντας μάλιστα και την καλύτερη επίθεση του ομίλου. Ωστόσο, στο νικηφόρο της αγώνα ενάντια στον Αστέρα Βλαχιώτη, υπέπεσε σε παράπτωμα αντικανονικής συμμετοχής ποδοσφαιριστή (συγκεκριμένα στη μη δήλωση του Γ. Χοτζάλλι στο φύλλο αγώνος), με αποτέλεσμα την κατακύρωση του ματς υπερ του Βλαχιώτη και την επιπλέον αφαίρεση 3 βαθμών από την ομάδα της Αθήνας. Παρότι, λοιπόν, η πορεία πρωταθλητισμού της Καλλιθέας ανεκόπη εξωαγωνιστικά, κατάφερε τελικά να τερματίσει στην 6η θέση και να προβιβαστεί στη νέα ενοποιημένη Β’ Κατηγορία των 36 ομάδων.

Η ιστορία του ποδοσφαιρικού τμήματος της Καλλιθέας με αριθμούς

Διακρίσεις 

 Πρωταθλήτρια Α΄ Κατηγορίας ΕΠΣ Αθηνών (άνοδος στη Β΄ Εθνική) τις περιόδους 1968-69 και 1975-76.
 Πρωταθλήτρια Γ΄ Εθνικής (άνοδος στη Β΄ Εθνική) τις περιόδους 1976 (ως ειδικό ερασιτεχνικό πρωτάθλημα), 1992-93 και 2009-10.
 2η θέση στη Β΄ Εθνική την περίοδο 2001-02 (άνοδος στην Α΄ Εθνική).
 2η θέση στη Γ΄ Εθνική τις περιόδους 1982-83 (ανέβαινε μόνο ο πρώτος) και 1996-97 (άνοδος στη Β΄ Εθνική).
 9η θέση στην Α΄ Εθνική την περίοδο 2004-05.
 Πρόκριση στα προημιτελικά (φάση των 8) του Κυπέλλου Ελλάδας τις περιόδους 1969-70 (αποκλεισμός από τον μετέπειτα κυπελλούχο Άρη), 1978-79, 1986-87 (αποκλεισμός από τον μετέπειτα κυπελλούχο ΟΦΗ), 2001-02 και 2009-10 (αποκλεισμός από τον μετέπειτα κυπελλούχο Παναθηναϊκό).

Αξιοσημείωτα αποτελέσματα

 Παναθηναϊκός-Καλλιθέα 0-0 (21/03/1984, κύπελλο) 

 ΑΕΚ-Καλλιθέα 1-1 (04/12/1985, κύπελλο) 

 Καλλιθέα-ΑΕΚ 3-2 (31/12/1987, κύπελλο) 

 Καλλιθέα-Ολυμπιακός 0-0 (20/08/1989, κύπελλο)

 ΠΑΟΚ-Καλλιθέα 2-3 (15/09/2002) 

 Ολυμπιακός-Καλλιθέα 0-1 (06/11/2002, κύπελλο) 

 Άρης-Καλλιθέα 1-1 (11/11/2002) 

 Καλλιθέα-Άρης 4-0 (06/10/2003) 

 ΑΕΚ-Καλλιθέα 1-1 (20/12/2003) 

 Άρης-Καλλιθέα 0-1 (21/02/2004) 

 Καλλιθέα-ΠΑΟΚ 1-1 (17/10/2004) 

 Καλλιθέα-Ολυμπιακός 3-2 (12/01/2005, κύπελλο) 

 Άρης-Καλλιθέα 2-2 (16/01/2005) 

 Καλλιθέα-Ολυμπιακός 1-1 (23/01/2005) 

 Καλλιθέα-Άρης 3-1 (29/05/2005) 

 Καλλιθέα-ΠΑΟΚ 1-1 (21/11/2005) 

 Καλλιθέα-ΠΑΟΚ 2-0 (10/01/2013, κύπελλο) 

 Καλλιθέα-Άρης 2-0 (03/01/2017) 

 Καλλιθέα-Άρης 0-0 (07/03/2018)

Αξιοσημείωτοι ποδοσφαιριστές 
  Θέμης Ντούλας
  Λουκάς Καραδήμος
  Φάνης Γκέκας
  Γιάννης Μαξούρης
  Στέφανος Κυριαζής 
  Μπάμπης Τεννές 
  Γκόραν Πέτκοβιτς
  Μπόρισλαβ Γκεοργκίεφ
  Γιώργος Κιούρκος
  Σπύρος Γόγολος
  Γιάννης Χατζηράπτης
  Γιώργος Σκρέκης
  Υβ Τριαντάφυλλος
 Αλέκος Αλεξανδρής
  Λάκης Γκλέζος
  Θαλής Τσιριμώκος
  Λεωνίδας Βόκολος
  Μπλένταρ Κόλα
  Μάρκο Μαρκόφσκι
  Γιώργος Κουτρουμπής
  Φιορίν Ντουρμισάι
  Βαγγέλης Πλατέλλας 
 Γρηγόρης Μάκος
 Κοσμάς Καράβας 
 Ματθαίος Μαρουκάκης

Αξιοσημείωτοι προπονητές 

Κώστας Νεστορίδης
Θανάσης Κίνλεϊ
Χρήστος Ζαντέρογλου
Σπύρος Λιβαθηνός
Νίκος Κόβης
Αντώνης Μανίκας
Νίκος Καρούλιας
Νίκος Κουρμπανάς
Μπάμπης Τεννές
Τάκης Λεμονής
Σάββας Παντελίδης
Νίκος Παντέλης
Λουκάς Καραδήμος

Τμήμα στίβου 
Κατά την αξιολόγηση των ελληνικών συλλόγων που εξέδωσε το Νοέμβριο του 2010 ο Σ.Ε.Γ.Α.Σ., ο Γ.Σ. Καλλιθέα βρίσκεται στην 76η θέση (σε σύνολο 321 συλλόγων). Έδρα του τμήματος στίβου αποτελεί το Δημοτικό Στάδιο Καλλιθέας «Γρηγόρης Λαμπράκης».

Έμβλημα  
Το πρώτο έμβλημα του συλλόγου αποτελούσαν τέσσερις κύκλοι, που συμβόλιζαν τις τέσσερις ομάδες της συγχώνευσης του 1966. Με την προσθήκη και του Πυρσού το 1967 οι κύκλοι έγιναν πέντε, πράγμα που προκάλεσε προβλήματα με την Επιτροπή Ολυμπιακών Αγώνων.                             

 

Θεσπίστηκε λοιπόν νέο σήμα: η ασπίδα αρχαίου Έλληνα πολεμιστή και τα πέντε αστέρια σε διαγώνια παράταξη. Το έμβλημα της Καλλιθέας αντικατοπτρίζει την ενοποίηση πέντε συλλόγων της περιοχής το 1966, από την οποία προέκυψε η σημερινή ομάδα. Οι πέντε ομάδες ήταν ο Έσπερος, ο Ηρακλής, η Α.Ε. Καλλιθέας, ο Καλλιθαϊκός και ο Πυρσός.

Η αδελφοποίηση και απεικόνισή τους στο σήμα της ομάδας υποδηλώνουν την ειρηνική συνύπαρξη όλων των ομάδων αλλά και την ηρεμία στην περιοχή. Η λάμψη των αστέρων προσθέτει δύναμη και αίγλη στην προσπάθεια της ομάδας. Όσον αφορά την επιλογή των χρωμάτων, δεν θα μπορούσαν να είναι άλλα από το λευκό και το μπλε, τα ελληνικά χρώματα, αφού η αρχική κίνηση των συλλόγων της περιοχής αποσκοπούσε στη δυναμική παρουσία, κάτι που ήταν πιο εύκολο να γίνει κάτω από τη γαλανόλευκη σημαία. Αξίζει βέβαια να σημειωθεί ότι το λευκό και το μπλε ήταν και τα χρώματα των δύο βασικών ομάδων της συγχώνευσης, δηλαδή του Εσπέρου και του Ηρακλή.

Εμφάνιση 
Η στολή της Καλλιθέας είναι μπλε και λευκή. Διάφοροι συνδυασμοί και παραλλαγές έχουν χρησιμοποιηθεί από το 1966 μέχρι σήμερα και ορισμένες από αυτές φέρουν οριζόντιες ή κάθετες ρίγες. 

Αξιοσημείωτη είναι η στολή που φορέθηκε από το 1970 εώς το 1973. Έδωσε μάλιστα στην Καλλιθέα το προσωνύμιο "England" αφού θύμιζε στους φιλάθλους της ομάδας την περίφημη αμφίεση της Εθνικής Αγγλίας (λευκή φανέλα, βαθύ μπλε σορτσάκι, λευκές κάλτσες).  

Από τη δεκαετία του '80 και κατά τα νεότερα χρόνια, η ομάδα είθισται να χρησιμοποιεί τις μπλε φανέλες για τους εντός έδρας αγώνες της και τις αντίστοιχες λευκές ως φιλοξενούμενη. Παρακάτω παρουσιάζονται ορισμένες από τις πιο χαρακτηριστικές φανέλες στην ιστορία της Καλλιθέας:

Χορηγοί και εταιρείες ένδυσης

Παραπομπές

Εξωτερικοί σύνδεσμοι 
 
Kallithea FC Video
Kallithea FC - Official
G.S. Kallithea Οfficial Youtube

 

Αθλητικοί σύλλογοι Αθήνας
Ιδρύσεις αθλητικών συλλόγων το 1966
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1966
Γυναικείες ποδοσφαιρικές ομάδες Ελλάδας
Ελληνικοί σύλλογοι στίβου
Ελληνικοί σύλλογοι ενόργανης γυμναστικής